Ses vas ná moord op polisiebeamptesFoto bloot ter illustrasie. (Argieffoto: SAPD) Ses verdagtes is in hegtenis geneem in verband met die moord op twee polisiebeamptes in afsonderlike voorvalle die afgelope week. Vier van die verdagtes is in hegtenis geneem in verband met die moord op sers. Tumelo Losaba. Hy is vroeër die week by sy huis in Mabopane buite Pretoria vermoor. Twee van die verdagtes word verbind met sy moord, terwyl die ander twee aangekla sal word van die besit van gesteelde goedere en ŉ ongelisensieerde vuurwapen. Maroela Media het vroeër berig Losaba is dood nadat hy en sy gesin Sondag vroegoggend deur drie mans in hul huis aangeval en beroof is. Een van die verdagtes is tydens die voorval gewond, terwyl Losaba ten aanskoue van sy gesin doodgeskiet is. Die gemeenskap het gehelp om een van die verdagtes vas te trek. Ten tyde van sy dood was die 41-jarige Losaba verbonde aan die snelspoorpolisie-eenheid by die Mabopane-polisiestasie. Twee verdagtes is intussen in hegtenis geneem in verband met die moord op sers. Vuyani Ngcobo wat vroeër die week in die De Deur-omgewing, suid van Johannesburg, doodgeskiet is toe hy inligting oor dwelmhandel opgevolg het. Ngobo (48) was 20 jaar lank in die polisie se diens. Volgens kol. Athlenda Mathe, polisiewoordvoerder, is die twee verdagtes Donderdag in die vroeë oggendure in hegtenis geneem en is daar op twee vuurwapens beslag gelê. Die vier verdagtes wat in hegtenis geneem is in verband met die moord op Losaba sal Vrydag in die Ga-Rankuwa-landdroshof verskyn, terwyl die ander twee verdagtes Maandag in die Vereeniging-landdroshof sal verskyn.